Diari Oficial de la Generalitat Valenciana


Sumari del DOGV 177, del 12-07-1984 (1984/803163)

ORDRE de 29 de juny de 1984, de la Conselleria de Cultura, Educació i Ciència, per la qual es dicten les normes per a la creació de biblioteques i agencies de lectura públiques municipals a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1984/06/29/(1)/dof/vci/html**

### Dades del document

Número de DOGV
:   177

Data del DOGV
:   12-07-1984

Secció del DOGV
:   DISPOSICIONS GENERALS

Número del document
:   1984/803163


Data del document
:   29-06-1984

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

Ordre de 29 de juny de 1984, de la Conselleria de Cultura, Educació i Ciència, per la qual es dicten les normes per a la creació de biblioteques i agències de lectura públiques municipals a la Comunitat Valenciana.  
Segons que disposa l'article 35, e) de la Llei de la Generalitat Valenciana 5/1983, de 30 de desembre, de Govern Valencià (DOGV, núm. 138, de 30 de desembre de 1983), i la Disposició Final Tercera del Decret 165/83, de 19 de desembre, de creació del Centre de Biblioteques de la Generalitat Valenciana, i a fi de determinar la forma i el procediment per a la creació de biblioteques i agències de lectura públiques municipals,   
HE ORDENAT:   
Article 1.r   
Tots els ajuntaments que pretenguen crear una biblioteca o agència de lectura en els seus municipis hauran de presentar la documentació següent:   
a) Instància del Sr. Alcalde a l'Honorable Sr. Conseller de Cultura, Educació i Ciència, sol·licitant en nom de la corporació la creació d'una biblioteca o agència de lectura pública municipal.   
b) Certificació del Sr. Secretari de l'Ajuntament, amb el vist-i-plau del Sr. Alcalde, de l'acord plenari en què la corporació acordà sol·licitar la creació de la biblioteca o agència de lectura i autoritzà el Sr. Alcalde per a subscriure el concert que més avall es diu.   
c) Document facultatiu amb el vist-i-plau del Sr. Alcalde certificant que el local ofert per l'Ajuntament reuneix condicions de seguretat i salubritat per a instal·lar-hi la biblioteca o agència de lectura (el lliurarà l'arquitecte o aparellador municipal).   
d) Croquis a escala del local ofert, indicant-ne l'orientació, el plànol de situació, la situació dins de la planta de l'edifici en relació amb altres dependències, accés, buits, etc.   
Condicions que ha de reunir el local ofert: La sala de lectura ha de tenir una superfície d'almenys 100 m2 (72 m2 en cas d'agències de lectura); l'edifici ha de ser propietat de l'Ajuntament, llogat per aquest o amb títol acreditant-ne la disponibilitat lliure , i amb entrada directa o independent des del carrer. Si el local acull altres serveis, tindrà preferència la planta baixa. Dins de la mateixa sala o en una dependència contigua hi haurà els serveis higiènics.   
Article 2.n  
La petició de creació de la biblioteca o agència de lectura obliga a signar un conveni entre la Conselleria de Cultura, Educació i Ciència i l'Ajuntament sol·licitant, en el qual se regularan les obligacions següents de cada una de les parts:   
a) De la Conselleria de Cultura, Educació i Ciència: Aportació del lot inicial, increment anual proporcional a la quantitat destinada per l'Ajuntament per a la compra de llibres, aportació d'un 50 % a tot estirar de l'import del mobiliari, direcció tècnica i coordinació amb la resta de les biblioteques de la xarxa, aportació de material homologat per a les biblioteques de la xarxa.   
b) De l'Ajuntament: Cessió d'un local que s'ajuste a les normes establertes, manteniment d'aquest (llum, calefacció, neteja, etc.), aportació de la resta no ajustada pel Centre de Biblioteques de la Generalitat Valenciana de l'import total del mobiliari, consignació en les partides pressupostàries d'una quantitat per a compra de llibres i revistes amb destí a la biblioteca, creació en la plantilla de funcionaris de la corporació d'una plaça de tècnic d'administració especial, en les poblacions de més de 10.000 habitants; en les de menys la plaça podrà ser de categoria inferior, però sobre una retribució bàsica corresponent al nivell retributiu 2,9. En qualsevol cas, la convocatòria s'atendrà als programes establerts per als diversos nivells a proposta del Centre de Biblioteques de la Generalitat Valenciana.   
Article 3.r   
La documentació a què es fa menció en els articles anteriors es presentarà davant els Serveis Territorials de la província corresponent de la Conselleria de Cultura, Educació i Ciència, els quals l'enviaran al Patronal de Biblioteques de la Generalitat Valenciana per tal d'obtenir-ne l'aprovació definitiva.   
València, 29 de juny de 1984.   
El Conseller de Cultura, Educació i Ciència,  
CEBRIA CISCAR I CASABAN


Còpia Permalink ELI